
/Pers. A/
E-pasts: /elektroniskā pasta adrese/

Maksātnespējas procesa administratoram
/Administrators/
Paziņošanai e-adresē


Par /pers. A/ sūdzību 
par maksātnespējas procesa administratora /Administrators/ rīcību 
/pers. A/ maksātnespējas procesā

Maksātnespējas kontroles dienestā 2026. gada 24. aprīlī saņemta /pers. A/ (turpmāk – Parādnieks) 2026. gada 24. aprīļa sūdzība (noformēta kā pretenzija) (turpmāk – Sūdzība) par maksātnespējas procesa administratora /Administrators/, /amata apliecības numurs/, (turpmāk – Administrators) rīcību Parādnieka fiziskās personas maksātnespējas procesā. 
Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par maksātnespējas procesa administratoru (turpmāk – administrators) iecelts Administrators.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/. 
2026. gada 24. aprīlī Parādnieks ir vērsies pie Administratora ar pretenziju par Administratora paziņojumu par bankrota procedūras pabeigšanu Parādnieka maksātnespējas procesā (turpmāk – Pretenzija). Pretenzija kā Sūdzība vienlaikus ir nosūtīta Maksātnespējas kontroles dienestam. Tāpat Pretenzija vienlaikus ir nosūtīta /tiesas nosaukums/.
[2] Sūdzībā norādīts turpmāk minētais.
[2.1] 2026. gada 13. aprīlī Administrators ir sagatavojis paziņojumu par bankrota procedūras pabeigšanu Parādnieka maksātnespējas procesā /numurs/ (turpmāk – Paziņojums).
[2.2] Paziņojumā Administrators norādīja, ka pamatojoties uz Maksātnespējas likuma 153. panta pirmās daļas noteikumiem, Parādnieks ir sniedzis apzināti nepatiesu informāciju par savu mantisko stāvokli un slēpis savus patiesos ienākumus. Kā arī norādīja, ka Parādnieks nepilda bankrota vai saistību dzēšanas procedūrā paredzētos pienākumus, būtiski apgrūtinot maksātnespējas procesa efektīvu norisi.
Parādnieks norāda, ka pilnībā iebilst šādam apgalvojumam. Proti, Paziņojumā nav norādīts, kāda nepatiesa informācija tika sniegta par mantisko stāvokli un kādus patiesos ienākumus Parādnieks ir slēpis. Parādnieka ieskatā Administrators ir izteicis nepamatotus minējumus bez jebkādiem pierādījumiem. Tāpat Parādnieks pilnībā iebilst Administratora Paziņojumā ietvertajam apgalvojumam, ka  parādnieks nepilda bankrota vai saistību dzēšanas procedūrā paredzētos pienākumus, būtiski apgrūtinot maksātnespējas procesa efektīvu norisi.
Atsaucoties uz Maksātnespējas likuma 139. pantu, Parādnieks norāda, ka pilnīgi visa Administratora pieprasītā informācija, kura tajā brīdī bija Parādnieka rīcībā, tika nosūtīta Administratoram uz e-pastu. Līdz ar to Administratora izteikumi ir virspusēji, bez jebkāda seguma saviem vārdiem. Administrators nav minējis kādus tieši pienākumus Parādnieks nav pildījis, kā arī nav sniedzis nekādus pierādījumus saviem apgalvojumiem. 
Parādnieks pilnībā iebilst Paziņojumā norādītajam Administratora apgalvojumam, ka bankrota procedūras laikā Parādnieks, atbildot uz administratora pieprasījumiem, nav sniedzis pilnu informāciju par savu mantu un saviem veiktajiem darījumiem. Administrators nav norādījis kādu informāciju par mantu un veiktajiem darījumiem Parādnieks nav sniedzis. Administratoram, kā juristam, vajadzētu zināt, ka katram apgalvojumam ir nepieciešami pierādījumi. 
Paziņojumā norādīts, ka no Parādnieka kontu pārskatiem konstatējams, ka Parādnieks, zinot par savām saistībām pret kreditoriem, neveicot maksājumus kreditoriem, ir veicis maksājumus, par kuru pamatojumu nav iesniedzis nekādus pierādījumus. Proti:
1) par kopējo summu EUR 5 000 euro apmērā;
2) laika periodā no 2023. gada 23. marta līdz 2023. gada 23. maijam veikti maksājumi par kopējo summu 2 200 euro apmērā. 
Parādnieks iebilst minētajam un vērš uzmanību, ka /"Nosaukums A"/ maksātnespējas process ir mantas pārdošanas stadijā. Ar /tiesas nosaukums/ /datums/ spriedumu lietā /lietas numurs/ nospriests piedzīt no Parādnieka neatmaksātā aizdevuma parādu. Minētais spriedums tika pārsūdzēts Latvijas Republikas Augstākajā tiesā. Ar Latvijas Republikas Senāta  rīcības sēdes /datums/ lēmumu tika nolemts atteikt ierosināt kasācijas tiesvedību. Līdz ar to /tiesas nosaukums/ /datums/ spriedums lietā /lietas numurs/  tika nodots piespiedu izpildei. 
Parādnieks uzskata, ka Parādnieka 2023. gadā segtās saistības 7 200 euro apmērā neatstāja ietekmi uz Parādnieka maksātnespēju 2026. gada sākumā, kā arī neradīja zaudējumus kreditoriem. Minētais bija Parādnieka pienākums, kas tiešā veidā samazināja kreditoru skaitu līdz fiziskās personas maksātnespējas procesa sākumam. Par pierādījumu godprātīgiem maksājumiem kalpo iesniegtie maksājumu uzdevumi, kuros ir norādīts maksājumu mērķis – aizdevuma atmaksa. Parādnieks nav slēpis informāciju par to, kam tika atgriezti naudas līdzekļi. 
Paziņojumā norādīts, ka vienlaikus konstatējams, ka laika periodā no 07.09.2023. līdz 09.01.2026. Parādnieks investīciju un kriptovalūtu platformām UAB Bifinity, Paysafe Payment Solutions Ltd, Binance.com, Plus500, Revolut Digital Assets Europe Ltd pārskaitījis naudas līdzekļus EUR 9048,00 apmērā.
Sūdzībā norādīts, ka Administrators piemin investētās naudas summas apmēru, bet apzināti nemin cik no tās tika atgriezta atpakaļ vai iztērēta pirkumiem. Revolut bankā atrodas Parādnieka privātkonts, uz kuru Parādnieks pārskaita daļu no saviem ienākumiem. Binance.com atrodas Parādnieka privātkonts, kurā tika veikti darījumi ar kriptovalūtu, kuru līdzekļi tika atgriezti uz Parādnieka kontiem bankās. Savukārt, Pluss 500 ir birža ar Parādnieka privātkontu, kur tika veikti darījumi, taču, diemžēl, ar zaudējumiem. Parādnieks to neslēpj un tas ir redzams kontu pārskatos. Atsaucoties uz Maksātnespējas likuma 134. panta otrās daļas 4. punktu, Parādnieks norāda, ka savā rīcībā nesaskata neko nelikumīgu. 
Parādnieka ieskatā līdz minimālās algas apmēram ir tiesības investēt līdzekļus pēc saviem ieskatiem. Saskaņā ar aprēķiniem, viena mēneša laikā ir  investēti naudas līdzekļi 251,33 euro apmērā. Ja atņemtu summu, kas tika atgriezta atpakaļ, tad sanāktu vēl krietni mazāk. Parādnieks vērš uzmanību, ka līdz 2026. gada 6. oktobrim Parādniekam vēl nebija parādnieka statuss.
Patiesībai neatbilst Paziņojumā ietvertais Administratora apgalvojums par to, ka Parādnieks līdzekļus ir ieguldījis riskantos, apšaubāmos darījumos, kuru izsekojamība faktiski nav iespējama, nevis novirzījis kreditoru prasījumu segšanai. Parādnieka ieskatā minētais Administratora apgalvojums ir pilnīgi absurds, bez jebkādiem paskaidrojumiem un pierādījumiem. Parādnieks vērš uzmanību, ka turēt naudu bankā arī ir riskanti.
Parādnieks norāda, ka Administrators ir apzināti apmelojis Parādnieku, Paziņojumā norādot, ka neskatoties uz atkārtotu aicinājumu iesniegt visu Parādnieka kontu pārskatus, Parādnieks to nav izdarījis. Proti, Parādnieks nav iesniedzis platformas Plus500 konta pārskatu.
Parādnieks vērš uzmanību, ka Parādnieka konta pārskats par trīs gadu periodu tika nosūtīts Administratoram 2026. gada 19. februārī, plkst. 10.42. Pierādījums tam ir informācija e-pastā par aizsūtītajiem datiem. 
Sūdzībā norādīts, ka Paziņojumā Administrators apgalvo, ka Parādnieks ir slēpis informāciju par kriminālprocesu, kurā Parādnieks atzīts par cietušo un pieņemts viņa kaitējuma kompensācijas pieteikums EUR 300000,00 apmērā, kā arī par kriminālprocesu /numurs/, kas uzsākts par Parādnieka darbībām, iespējams tīši novedot /"Nosaukums A"/ līdz maksātnespējai. 
Parādnieks vērš uzmanību, ka Parādniekam nav vēlmes kaut ko slēpt maksātnespējas procesa laikā. Par minēto krimināllietu Parādnieks biju piemirsis ziņot. Tā tika ierosināta 2021. gadā par krāpniecību un Parādnieks tika atzīts par cietušo. Krimināllieta vienu reizi jau tika izbeigta, bet pēc Parādnieka iebildumiem prokuratūrā, tika atjaunota. Uz nekādiem pozitīviem rezultātiem Parādnieks necer, līdz ar to par tās esamību bija piemirsis. Savukārt, par kriminālprocesa /numurs/ ierosināšanu Parādnieks nav informēts.
[2.3] Parādnieka ieskatā arī visi pārējie Paziņojumā norādītie pieņēmumi, šaubas un apgalvojumi bez jeb kādiem pierādījumiem, kā arī Parādnieka apvainojumi, par viņa negodprātību, mantas un dokumentu slēpšanu, izvairīšanos no saistību izpildes, liecina par pilnīgu Administratora nekompetenci un neatbilstību administratora amatam. Parādnieks neizslēdz iespējamību, ka Administratora rīcībā ir saskatāma kādas trešās personas iejaukšanās vai pasūtījums pārtraukt Parādnieka fiziskās personas maksātnespējas procesu. Iespējams, iedzīvošanās nolūkos. 
Administrators nav veicis nekādas darbības un nav izmantojis savas Maksātnespējas likuma 27. pantā noteiktās tiesības, lai Paziņojumu izveidotu atbilstošu tiesību normām. 
[2.4] Saskaņā ar Sūdzībā norādīto, Parādnieks lūdz Maksātnespējas kontroles dienestu:
1) izvērtēt Administratora rīcību, kompetenci un atbilstību turpmāk veikt administratora pienākumus Parādnieka maksātnespējas procesā;
2) izvērtēt to, vai Sūdzībā norādītie apstākļi, rada pamatotas šaubas par Administratora objektivitāti un ļaunprātīgu savu pilnvaru izmantošanu. 
[3] Maksātnespējas kontroles dienests ar 2026. gada 28. aprīļa vēstuli Nr. 1‑57n/2026/232 lūdza Administratoru līdz 2026. gada 13. maijam iesniegt rakstveida paskaidrojumus par Sūdzībā norādītajiem apstākļiem. 
[4] Maksātnespējas kontroles dienestā 2026. gada 30. aprīlī saņemti Administratora 2026. gada 30. aprīļa paskaidrojumi /numurs/ (turpmāk – Paskaidrojumi), kuros norādīts turpmāk minētais.
[4.1] Paskaidrojumos norādīts, ka Administrators Sūdzību uzskata par nepamatotu.
Administratora ieskatā Parādnieks Sūdzībā iebilst par Paziņojumā norādīto saistībā ar šķēršļiem saistību dzēšanas procedūras piemērošanai.
[4.2] Administrators kategoriski noraida Parādnieka apgalvojumus par kādu personu ietekmi uz Administratoru un Administratora viedokli.
Administratora ieskatā, atbildot uz Administratora pieprasījumiem, Parādnieks nav sniedzis pilnīgu informāciju par savu mantu un saviem veiktajiem darījumiem. Paša Parādnieka rīcība un sniegtā informācija maksātnespējas procesa laikā rada saprātīgas šaubas, vai Parādnieks ir godprātīgs finansiālās grūtībās nonācis parādnieks. Parādnieks uz Administratora pieprasījumiem atbildēja izvairīgi, atbildēs sniedzot nepilnīgu un pretrunīgu informāciju. Parādnieks nav iesniedzis veikto maksājumu pamatojošus dokumentus, tādejādi nepildot Maksātnespējas likuma 139. panta 5. punkta prasības, būtiski apgrūtinot maksātnespējas procesa efektīvu norisi. Tāpat Parādniekam ir atšķirīgs viedoklis par viņa pienākumiem maksātnespējas procesa laikā un par nepieciešamību pamatot savu rīcību.
[4.3] Paskaidrojumos norādīts, ka 2026. gada 20. martā ar iesniegumu par maksātnespējas procesa izbeigšanu pie Administratora vērsās kreditors /"Nosaukums A"/. Minētais kreditors iesniegumā sniedza būtisku informāciju par Parādnieku, t.sk. viņa saistībām, kriminālprocesiem, ko Parādnieks savās atbildēs nebija norādījis.
Izvērtējot Administratora rīcībā esošo informāciju un izpildot Maksātnespējas likumā noteikto pienākumu informēt kreditorus, Administrators minēto informāciju un Administratora viedokli par saistību dzēšanas procedūras piemērošanas iespējām Parādnieka maksātnespējas procesā iekļāva Paziņojumā.
[5] Izvērtējot Sūdzību, Administratora sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
 Maksātnespējas likuma 174.1 panta 1. un 2. punktā noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.
Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (tiesiskās aizsardzības procesā), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību. 
[5.1] Sūdzībā izteikta pretenzija par Paziņojuma saturu. 
Vienlaikus Sūdzībā izteiktas šaubas par Administratora objektivitāti Parādnieka maksātnespējas procesā.
[5.2] Attiecībā par Sūdzībā izteikto pretenziju par Paziņojuma saturu, secināms turpmāk minētais. 
[bookmark: _Hlk21346396][5.2.1] Fiziskās personas maksātnespējas process ir tiesiska rakstura pasākumu kopums, kura mērķis ir pēc iespējas pilnīgāk apmierināt kreditoru prasījumus no parādnieka mantas un dot iespēju parādniekam, kura manta un ienākumi nav pietiekami visu saistību segšanai, tikt atbrīvotam no neizpildītajām saistībām un atjaunot maksātspēju.[footnoteRef:1]  [1:  Maksātnespējas likuma 5. panta pirmā daļa.] 

Fiziskās personas maksātnespējas process ir veids, kā persona administratora uzraudzībā un maksātnespējas procesu reglamentējošo normatīvo aktu noteiktajā kārtībā var atjaunot maksātspēju un pēc saistību dzēšanas procedūras beigām tikt atbrīvota no parādsaistībām. Jānorāda, ka šādu tiesisko aizsardzību var baudīt persona, kura ir bijusi godprātīga un uz kuru nevar attiecināt Maksātnespējas likumā noteiktos ierobežojumus.
Savukārt administrators ir parādnieka maksātnespējas procesa vadītājs un virzītājs, kura ekskluzīvā kompetencē ietilpst pēc būtības izvērtēt visus maksātnespējas procesa ietvaros konstatētos faktus un iegūto informāciju to kopsakarībā. Pēc attiecīgās informācijas izvērtēšanas administrators var pieņemt pamatotus lēmumus par turpmāko parādnieka maksātnespējas procesa norisi. Tāpat administratoram bankrota procedūras ietvaros ir jāgūst pārliecība, ka ir veiktas visas nepieciešamās darbības, lai sasniegtu maksātnespējas procesa mērķus, kā arī, izvērtējot visu iegūto informāciju un arī parādnieka darbības pirms maksātnespējas procesa pasludināšanas, saistību dzēšanas procedūras piemērošanai nav saskatāmi nekādi ierobežojumi.
Viens no administratora pienākumiem pēc fiziskās personas maksātnespējas procesa pasludināšanas un bankrota procedūras uzsākšanas ir apzināt parādnieka mantu un saistības[footnoteRef:2], kas sevī ietver arī parādnieka veikto darījumu izvērtēšanu kopsakarā ar parādnieka iesniegtajiem dokumentiem. Tāpat administratoram ir pienākums izvērtēt to, vai nepastāv Maksātnespējas likuma 153. pantā noteiktie saistību dzēšanas procedūras piemērošanas ierobežojumi. [2:  Maksātnespējas likuma 137. panta 3. punkts.] 

Tāpat Maksātnespējas procesā ir piemērojams atklātības princips. Proti, lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu.[footnoteRef:3] Maksātnespējas procesā iesaistītās personas, tostarp parādnieks, aizsargājot savas intereses, ir tiesīgas pārliecināties par administratora rīcības likumību un efektivitāti, pieprasot informāciju un sniedzot iebildumus. [3:  Maksātnespējas likuma 6. panta 7. punkts.] 

Paziņojumu par bankrota procedūras pabeigšanu administrators nosūta kreditoriem un parādniekam ne vēlāk kā 15 dienu laikā pēc tam, kad ir pabeigta parādnieka mantas pārdošana un atgūšana [..].[footnoteRef:4] Kreditoriem un parādniekam ir tiesības 15 dienu laikā pēc administratora paziņojuma saņemšanas izteikt viņam iebildumus un priekšlikumus par bankrota procedūras pabeigšanu.[footnoteRef:5]  [4:  Maksātnespējas likuma 149. panta pirmā daļa. ]  [5:  Maksātnespējas likuma 149. panta ceturtā daļa.] 

Lietā nav strīda, ka 2026. gada 13. aprīlī Administrators Parādnieka maksātnespējas procesā ir sagatavojis Paziņojumu. Savukārt 2026. gada 24. aprīlī Parādnieks ir vērsies pie Administratora ar Pretenziju par Pieteikumu. 
Pretenzija kā Sūdzība vienlaikus ir nosūtīta Maksātnespējas kontroles dienestam, līdz ar to Maksātnespējas kontroles dienests secina, ka Parādnieks faktiski iesniedzis Maksātnespējas kontroles dienestā iebildumus par Paziņojumu.
Maksātnespējas kontroles dienests norāda, ka Maksātnespēja likums paredz kārtību, kādā iesniedzami parādnieka iebildumi, kā arī kārtību, kādā tie tiek izvērtēti. Proti, administrators, izvērtējis iesniegtos priekšlikumus un iebildumus, veic attiecīgus pasākumus bankrota procedūras ietvaros. Ja administrators nav ņēmis vērā izteiktos priekšlikumus un iebildumus, viņš sniedz motivētu atbildi attiecīgā iebilduma vai priekšlikuma iesniedzējam un par to paziņo tiesai, iesniedzot pieteikumu par bankrota procedūras pabeigšanas apstiprināšanu.[footnoteRef:6]  [6:  Maksātnespējas likuma 149. panta piektā daļa.] 

No minētā secināms, ka iebildumu par paziņojuma par bankrota procedūras pabeigšanu izvērtēšana ietilpst administratora kompetencē, nevis Maksātnespējas kontroles dienesta kompetencē un gala vērtējumu par to sniedz tiesa. Savukārt Maksātnespējas kontroles dienests ir tiesīgs pārbaudīt, vai administratora rīcība pēc iebildumu saņemšanas ir bijusi atbilstoša Maksātnespējas likuma 149. panta piektās daļas prasībām. 
No Maksātnespējas kontroles dienesta rīcībā esošās informācijas izriet, ka 2026. gada 30. aprīlī Administrators ir sniedzis atbildi uz Pretenziju (turpmāk – Atbilde). Atbildē Administrators, cita starpā, ir norādījis Parādniekam, ka Administratora ieskatā Parādnieks nav sniedzis pilnīgu informāciju par savu mantu un saviem veiktajiem darījumiem. Tāpat arī ir vērsis Parādnieka uzmanību uz to, ka apstāklis, ka Administrators saskata šķēršļus saistību dzēšanas procedūras piemērošanai Parādnieka maksātnespējas procesā, neliedz Parādniekam vērsties tiesā ar pieteikumu par saistību dzēšanas procedūras pasludināšanu un saistību dzēšanas plāna apstiprināšanu.
Izvērtējot Administratora Atbildē uz Pretenziju norādīto, kā arī Elektroniskajā maksātnespējas uzskaites sistēmā pieejamo informāciju, secināms, ka Administrators ir sniedzis motivētu atbildi uz Parādnieka Pretenziju un paziņojis tiesai, iesniedzot pieteikumu par bankrota procedūras pabeigšanas apstiprināšanu. Savukārt iepazīstoties ar Paziņojuma saturu, Maksātnespējas kontroles dienests secina, ka tajā norādīts Maksātnespējas likuma 149. pantā paredzētais informācijas apjoms. 
[5.2.2] Administrators, iesniedzot tiesai pieteikumu par bankrota procedūras pabeigšanas apstiprināšanu, vienlaikus lūdz izbeigt fiziskās personas maksātnespējas procesu, ja parādniekam ir konstatēti ierobežojumi saistību dzēšanas procedūras piemērošanai (Maksātnespējas likuma 153. pants).[footnoteRef:7] [7:  Maksātnespējas likuma 149. panta septītā daļa.] 

No Maksātnespējas kontroles dienesta rīcībā esošās informācijas izriet, ka 2026. gada 6. maijā Administrators ir vērsies tiesā ar pieteikumu par bankrota procedūras pabeigšanas apstiprināšanu (turpmāk – Pieteikums), kurā lūdzis tiesu apstiprināt bankrota procedūras pabeigšanu Parādnieka maksātnespējas procesā un izbeigt Parādnieka maksātnespējas procesu. 
Pēc administratora pieteikuma tiesa lemj par bankrota procedūras pabeigšanu un izskatot jautājumu par bankrota procedūras pabeigšanu, tiesa pārbauda, vai bankrota procedūra notikusi likumā noteiktajā kārtībā. Ja tiesa apstiprina bankrota procedūras pabeigšanu un parādniekam netiek piemērota saistību dzēšanas procedūra, tiesa vienlaikus pieņem lēmumu par maksātnespējas procesa izbeigšanu.[footnoteRef:8] Līdz ar to gala vērtējumu par to, vai ir konstatējami saistību dzēšanas procedūras piemērošanas ierobežojumi sniedz tiesa, izskatot pieteikumu par bankrota procedūras izbeigšanu.   [8:  Civilprocesa likuma 363.30 panta pirmā, ceturtā un piektā daļa.] 

Vēršama uzmanība, ka tiesvedības ietvaros puses (tostarp maksātnespējīgā fiziskā persona), aizsargājot savas intereses, realizē savas procesuālās tiesības sacīkstes formā.[footnoteRef:9] No minētā izriet, ka Parādniekam uzskatot, ka Administratora Pieteikumā tiesai sniegtā informācija ir nepilnīga vai neatbilstoša faktiskajai situācijai, aizsargājot savas intereses, ir tiesības tiesā iesniegt pierādījumus, kas apliecina, ka nav konstatējami Maksātnespējas likuma 153. pantā noteiktie ierobežojumi Parādnieka saistību dzēšanas procedūras īstenošanai.  [9:  Civilprocesa likuma 10. pants.] 

[5.2.3] Izvērtējot Sūdzībā norādīto, kopsakarā ar Paskaidrojumos norādīto un Maksātnespējas kontroles dienesta rīcībā esošo informāciju, Maksātnespējas kontroles dienests nekonstatē Administratora rīcības neatbilstību normatīvu aktu prasībām.  Līdz ar to Sūdzība ir noraidāma. 
[6] Attiecībā par Sūdzībā norādīto saistībā ar Administratora objektivitāti, secināms turpmāk minētais. 
Administratora pienākumus konkrētajā maksātnespējas procesā administrators nevar uzņemties un pildīt, ja administrators ir personiski ieinteresēts juridiskās personas maksātnespējas procesa lietā vai ir citi apstākļi, kas rada pamatotas šaubas par viņa objektivitāti.[footnoteRef:10] [10:  Maksātnespējas likuma 20. panta pirmās daļas 7. punkts.] 

Administratoram kā parādnieka likumīgajam pārstāvim un maksātnespējas procesa virzītājam ir plašs pilnvaru apjoms, kuras tam jārealizē labā ticībā.[footnoteRef:11] [11:  Rīgas pilsētas Latgales priekšpilsētas tiesas 2017. gada 19. jūnija lēmums lietā Nr. C29431817.] 

No minētā izriet, ka nav pieļaujama nekādu apstākļu pastāvēšana, kas varētu radīt šaubas par administratora objektivitāti un neitralitāti ne tikai attiecībā pret pašu parādnieku, bet arī pret ikvienu kreditoru un parādnieka pārstāvi.
Parādnieka ieskatā Administratora rīcībā, iespējams, ir saskatāma kādas trešās personas iejaukšanās vai pasūtījums pārtraukt Parādnieka fiziskās personas maksātnespējas procesu. Iespējams, iedzīvošanās nolūkos. 
Izvērtējot Sūdzībā norādīto informāciju, kopsakarā ar Maksātnespējas kontroles dienesta rīcībā esošo informāciju, Maksātnespējas kontroles dienests nekonstatē pamatotas šaubas par Administratora objektivitāti, turklāt uz konkrētiem apstākļiem nav norādījis arī Parādnieks. Proti, tas vien apstāklis, ka Administratora un Parādnieka starpā pastāv atšķirīgi viedokļi par to, vai Parādniekam konstatējami saistību dzēšanas procedūras piemērošanas ierobežojumi, pats par sevi nav pamats, lai rastos pamatotas šaubas par Administratora objektivitāti un neitralitāti attiecībā pret Parādnieka maksātnespējas procesā iesaistītajām personām. 
Ņemot vērā minēto, Maksātnespējas kontroles dienests šā lēmuma sagatavošanas brīdī nekonstatē, ka Sūdzībā norādītie apstākļi rada par pamatotas šaubas par Administratora objektivitāti Parādnieka maksātnespējas procesā. 
[7] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo un otro daļu,

nolēmu:

/Pers. A/ 2026. gada 24. aprīļa sūdzību par maksātnespējas procesa administratora /Administrators/, /amata apliecības numurs/, rīcību /pers. A/ fiziskās personas maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.


Direktora p.i.		Baiba Banga

